钦定古今图书集成/历象汇编/岁功典/第022卷 > 元日事宜
## 钦定古今图书集成/历象汇编/岁功典/第022卷 > 元日事宜

《灵宝》曰：“元日五更，以红枣祭五瘟毕，合家食之，吉。”
《山海经》曰：“画桃符以厌鬼。”

《荆楚岁时记》曰：“元日服桃仁汤，为五行之精，可以伏
百邪。”

《月令图经》曰：“元日日未出时，朱书赤灵符悬户上。”
《灵心秘要》曰：“元日取鹊巢烧灰，著于厕以避兵，撒门
里以避盗。”

《玉烛宝典》曰：“元日作膏粥以祀门户。
正月元旦迎祀灶神，钉桃符上书一聻字，挂锺馗，以
辟一年之祟。家长率长幼拜天地万神，诣本境土地
五谷之神，以祈一年之福。或诵经咒完毕，方礼拜新
年。寅时饮屠苏酒、马齿苋，以祛一年不正之气。”

屠苏酒方

大黄。〈一钱〉　　　桔梗、　　　　　　川椒。〈各一钱五分〉
桂心。〈一钱八分〉　乌头。〈六分炮〉　白术。〈一钱八分〉
茱萸：〈一钱二分〉　防风。〈一两〉

以绛囊盛之。悬井中。至元日寅时取起。以酒煎四五沸。饮二三杯。自幼小饮起。

《五行书》曰：“元日用麻子七粒，赤豆七粒，撒井中，辟瘟
疫。”又云：“吞赤小豆七粒，服椒酒一杯，吉。”

《岁时杂记》曰：“元日烧苍术，服苍术汤，吉。”

《家塾事亲》曰：“元日取小便，洗腋气，大效。”

《珠囊隐诀》曰：“元日煎五香汤沐浴，令人至老须黑。”注
曰：乃青木香也。因其一株五根，一茎五花，一枝五叶，
一茎五节，故云。又以五香煎之。

又一方云：“五香汤法，用兰香、荆芥头、零陵香、白檀、木
香等分，㕮咀煮汤沐浴，辟除不祥，可降神灵，并治头
风。如无兰香，以甘松代之”，此又一说也。

元日四更时，取葫芦藤煎汤，浴小儿终身不出痘疮。
其藤须在八九月收藏。又云：“在除夕葫芦煎汤浴之
亦可。”

元日，“天仓开日，宜学道坐圜。”